ปัจจัยความเสี่ยง

ความเสี่ยงจากการผันผวนของราคาวัตถุดิบ 

เนื่องจากวัตถุดิบเป็นปัจจัยหลักในการผลิตอาหารสัตว์
โดยวัตถุดิบที่นำมาใช้จำเป็นต้องใช้วัตถุดิบจากธรรมชาติ
มาผ่านกระบวนการผลิตเพื่อให้ออกมาเป็นผลิตภัณฑ์อาหารสัตว์ที่มีคุณภาพและมาตรฐาน
ซึ่งวัตถุดิบที่สำคัญในการผลิตได้แก่ ปลาป่น กากถั่วเหลือง แป้งสาลี ข้าวโพด ดังนั้นบริษัทฯ
อาจจะต้องประสบปัญหาในเรื่องการผันผวนของราคาวัตถุดิบที่มีการเปลี่ยนแปลงไปตามความต้องการของตลาด
การชี้นำราคาของผูนำตลาด หรือประสบปัญหาในเรื่องการขาดแคลนวัตถุดิบ ถึงแม้ว่าบริษัทฯ
สามารถปรับราคาขายอาหารสัตว์น้ำให้เป็นตามสภาพจริง แต่เนื่องจากราคาสินค้าของบริษัทฯ
ถูกควบคุมโดยกรมการค้าภายใน
ทำให้การขอปรับราคาขายอาจปรับได้ไม่เท่ากับการเพิ่มขึ้นของราคาวัตถุดิบในบางครั้ง
ในปีที่ผ่านมาราคาของวัตถุดิบมีความผันผวนจากราคาน้ำมันและค่าขนส่งที่ปรับตัวสูงขึ้น
ผลผลิตทางการเกษตรมีปริมาณลดลงเนื่องจากภาวะโลกร้อน

อย่างไรก็ตามบริษัทฯ มีนโยบายในการจัดซื้อวัตถุดิบในปริมาณที่เหมาะสมกับระดับการผลิต
พร้อมทั้งมีการหาแหล่งวัตถุดิบใหม่ๆ หลากหลายและกระจายไปตามภูมิภาคต่างๆ
รวมถึงการใช้วัตถุดิบแบบผสมผสานกัน โดยหาวัตถุดิบอื่นที่มีราคาถูกทดแทนวัตถุดิบที่ราคาแพง
มีการคาดการณ์ราคาวัตถุดิบเพื่อป้องกันความเสี่ยงในด้านความไม่แน่นอนของราคา
ตลอดจนการทำสัญญาซื้อขายล่วงหน้าในเรื่องของปริมาณ คุณภาพของวัตถุดิบที่บริษัทต้องการ

ความเสี่ยงจากอัตราแลกเปลี่ยน

บริษัทฯ มีการนำเข้าวัตถุดิบบางชนิด ได้แก่ ตับปลาหมึก แป้งสาลี น้ำนึ่งปลา
ซึ่งเป็นวัตถุดิบสำคัญที่ใช้เพื่อเสริมคุณค่าอาหารสัตว์น้ำ
เป็นส่วนช่วยในการเสริมสร้างโปรตีนและไขมันให้แก่สัตว์น้ำ โดยบริษัทฯ
จะจัดซื้อวัตถุดิบเป็นสกุลเงินเยนและดอลลาร์
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทฯ
โดยตรงเนื่องจากรายได้หลักของบริษัทฯ
มาจากการจำหน่ายผลิตภัณฑ์ให้แก่ลูกค้าภายในประเทศซึ่งได้แก่กลุ่มตัวแทนจำหน่าย
และกลุ่มเกษตรกร บริษัทฯ จึงมีรายได้เป็นเงินบาท ในขณะที่บริษัทฯ
มีรายจ่ายบางส่วนเป็นเงินตราต่างประเทศ

ปัจจุบันบริษัทฯ
มีนโยบายในการป้องกันความเสี่ยงจากอัตราแลกเปลี่ยนโดยการซื้อเงินตราต่างประเทศล่วงหน้า
(Forward Contract)
โดยการจองอัตราแลกเปลี่ยนกับธนาคารล่วงหน้าเพื่อประกันความเสี่ยงเป็นครั้งคราว
คราวละไม่เกิน 3 เดือน
รวมทั้งมีการศึกษาข้อมูลสถิติความผันผวนของอัตราแลกเปลี่ยนในแต่ละสกุลเงิน

ความเสี่ยงจากการจำหน่ายภายในประเทศ

บริษัทฯ มีรายได้หลักจากการจำหน่ายสินค้าภายในประเทศ
หากปีใดความต้องการอาหารสัตว์ลดลงเนื่องจากสภาพแวดล้อม หรือ สภาพดินฟ้าอากาศที่ไม่อำนวย
ก็จะเกิดผลกระทบที่มีนัยสำคัญต่อยอดขายรวมของบริษัทฯ การเลี้ยงกุ้งและปลาจะเป็นไปตามฤดูกาล
ปริมาณการขายอาหารกุ้งและปลามักจะลดต่ำลงในช่วงปลายฤดูฝนถึงฤดูหนาว
เนื่องจากทั้งกุ้งและปลาจะกินอาหารน้อยลง แต่ถ้าหากมีโรคระบาดชนิดร้ายแรง
หรือสภาวะภัยแล้งหรือน้ำท่วม ที่ไม่สามารถคาดการณ์ได้เกิดขึ้น
ก็จะส่งผลกระทบมายังอุตสาหกรรมผู้ผลิตอาหารสัตว์ทั้งหมด

บริษัทฯ จึงได้มีการลงทุนในกิจการอื่นๆ เพื่อเป็นการเสริมรายได้ให้แก่บริษัท
รวมทั้งยังขยายตลาดอาหารสัตว์น้ำในต่างประเทศเพื่อป้องกันความเสี่ยงที่อาจจะเกิดขึ้นจากการจำหน่ายในประเทศเป็นหลัก

ความเสี่ยงจากการลงทุนในธุรกิจอื่นๆ ทั้งในประเทศและต่างประเทศ

บริษัทฯ มีการลงทุนในธุรกิจอื่นๆ จึงอาจก่อให้เกิดความเสี่ยงในการควบคุมดูแลดำเนินการ
โดยเฉพาะการลงทุนในต่างประเทศยังต้องมีความเสี่ยงจากปัจจัยทางด้านการเมือง กฎหมาย
หรือภาวะเศรษฐกิจของประเทศที่อาจมีการเปลี่ยนแปลง

บริษัทฯ ได้มีการจัดส่งผู้บริหารเข้าไปดูแลกิจการอื่นๆ ทั้งในประเทศและต่างประเทศ
รวมทั้งให้มีการรายงานผลการดำเนินงานของแต่ละเดือนในที่ประชุมกรรมการบริษัทฯ

ความเสี่ยงจากการกีดกันทางการค้า 

อุตสาหกรรมอาหารกุ้งยังคงพึ่งพาการส่งออกของกุ้งแช่แข็งแปรรูปเป็นส่วนใหญ่ ดังนั้นการกีดกันทางการค้าของประเทศผู้นำเข้าอาจส่งผลกระทบมายังรายได้ของบริษัทฯ ด้วย

 การส่งออกกุ้งไทยไปยังสหภาพยุโรปมีแนวโน้มขยายตัวเพิ่มขึ้นอย่างต่อเนื่อง อย่างไรก็ตามสหภาพยุโรปมีการออกระเบียบเพิ่มความเข้มงวดด้านการตรวจสอบสินค้ามากขึ้น เช่น การกำหนดค่าสารปนเปื้อนในสินค้าอาหาร และข้อเสนอด้านสุขภาพสำหรับสัตว์น้ำเพาะเลี้ยง และผลิตภัณฑ์การป้องกันและควบคุมการเกิดโรคในสัตว์น้ำเพาะเลี้ยง ทั้งนี้ หากผู้ส่งออกไทยขาดการเตรียมความพร้อมในเรื่องเหล่านี้ก็จะส่งผลกระทบต่อการส่งออกไปสหภาพยุโรปได้ 

ในส่วนของการส่งออกกุ้งของไทยไปตลาดสหรัฐอเมริกาคาดว่ามูลค่าการส่งออกกุ้งจะเพิ่มขึ้นไม่มากนัก เนื่องจากปัญหาการเก็บภาษีกุ้งซ้ำซ้อน โดยเก็บทั้งภาษีทุ่มตลาด (anti-dumping หรือ AD) กับพันธบัตร ค้ำประกัน (C-bond) ยังคงอยู่ในช่วงพิจารณาอุทธรณ์ ซึ่งคาดว่าเรื่องดังกล่าวน่าจะมีความชัดเจนมากขึ้นในปี 2551 นี้ 

ในการป้องกันเรื่องของสารตกค้าง
ประเทศไทยโดยกรมประมงมุ่งมั่นส่งเสริมมาตรฐานด้านคุณภาพและความปลอดภัยของสินค้ากุ้งไทยมาโดยตลอด
จึงได้มีการจัดทำมาตรฐานโค๊ด ออฟ คอนดัค (Code of Conduct)
ซึ่งมีการจดทะเบียนรับรองฟาร์มกุ้งและกระตุ้นให้มีการตื่นตัวเรื่องการใช้สารเคมี มี
การติดฉลากเพื่อบ่งบอกคุณภาพที่รู้จักกันในนาม Q-Mark
และการตรวจสอบย้อนกลับกุ้งคุณภาพโดยใช้ระบบคอมพิวเตอร์
ทั้งนี้ผู้ส่งออกยังมีการตื่นตัวที่จะให้ความรู้กับเกษตรกรถึงสารเคมีที่ห้ามใช้ในการเลี้ยงกุ้ง
และกฎระเบียบต่าง ๆ ที่ต้องปฏิบัติตามตั้งแต่ขั้นตอนการเลี้ยงกุ้งไปจึงถึงการส่งออกสินค้า
ซึ่งหากผู้ส่งออกและเกษตรกรไทยมีการเตรียมตัวที่ดี และปฏิบัติตามข้อกำหนดต่าง ๆ
ของสหภาพยุโรป การส่งออกกุ้งไทยไปตลาดสหภาพยุโรปก็น่าจะสามารถขยายตัวได้อีกมาก
ทั้งนี้บริษัทฯ ยังได้ร่วมมือในการให้ความรู้แก่เกษตรกรเพื่อไม่ให้มีการใช้สารเคมีในการเลี้ยงกุ้ง
รวมทั้งอาหารสัตว์น้ำทุกประเภทของบริษัทฯ ไม่ได้มีการใช้สารเคมีใดๆทั้งสิ้น

ความเสี่ยงจากการเสนอขายใบสำคัญแสดงสิทธิ

บริษัทฯ มีความเสี่ยงที่จะไม่ได้รับเงินเพิ่มทุนจากการใช้สิทธิซื้อหุ้นสามัญของผู้ถือใบสำคัญแสดงสิทธิ
ที่อาจเกิดขึ้นในกรณีที่ราคาหุ้นสามัญของบริษัทฯ ต่ำกว่าราคาการใช้สิทธิ ณ
วันที่ครบกำหนดให้มีการใช้สิทธิซื้อหุ้นของบริษัทฯ ทำให้บริษัทฯ จะไม่ได้รับเงินเพิ่มทุนตามที่กำหนดไว้

นอกจากนี้
ผู้ถือใบสำคัญแสดงสิทธิมีความเสี่ยงจากเงื่อนไขการปรับสิทธิตามข้อกำหนดว่าด้วยสิทธิและหน้าที่ของผู้ออกใบสำคัญแสดงสิทธิและผู้ถือใบสำคัญแสดงสิทธิ
เนื่องจากการปรับสิทธิดังกล่าวจะคำนึงถึงราคาของหุ้นสามัญ ณ วันปรับสิทธิเท่านั้น
โดยไม่คำนึงถึงมูลค่าตามเวลา (Time Value) แต่อย่างใด
ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง